**Perkáta Nagyközség Önkormányzata Képviselő-testületének 12/2021. (XII. 8.) önkormányzati rendelete**

**A helyi közművelődésről**

Perkáta Nagyközség Önkormányzata Képviselő-testülete az Alaptörvény 32. cikk (1) bekezdés a) pontjában meghatározott jogalkotási hatáskörében, „a muzeális intézményekről, a nyilvános könyvtári ellátásról és a közművelődésről” szóló 1997. évi CXL. törvény 83/A. § (1) bekezdésében kapott felhatalmazás alapján, a 73. § (2) bekezdésében és a 76. § (1) bekezdésében, továbbá a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában meghatározott feladatkörében eljárva a következőket rendeli el:

**1. Az Önkormányzat közművelődési alapszolgáltatásai**

**1. §**

Az önkormányzat „a muzeális intézményekről, a nyilvános könyvtári ellátásról és a közművelődésről” szóló 1997. évi CXL. törvény (a továbbiakban: Kult. tv.) 76. § (3) bekezdés a) pontja szerinti kötelező közművelődési alapszolgáltatási feladatkörén túl, a helyi hagyományok, adottságok és igények figyelembevételével, további közművelődési alapszolgáltatásokat szervez meg, amelyek:

*a)* a közösségi és társadalmi részvétel fejlesztése,

*b)* a hagyományos közösségi kulturális értékek átörökítési feltételeinek biztosítása.

**2. A helyi közművelődési feladatok ellátásának módja**

**2. §**

Az önkormányzat a közművelődési alapszolgáltatásokat a Perkátai Általános Művelődési Központ tagintézményein keresztül látja el.

**3. §**

A Képviselő-testület az 1. §-ban meghatározott feladatai ellátása érdekében:

*a)* közösségi színteret működtet,

*b)* települési könyvtár ellátást biztosít, és

*c)* önkormányzati rendezvényeket szervez.

**4. §**

(1) A Képviselő-testület közművelődési színterének a következő helyszíneket biztosítja:

- perkátai Győry-kastély (Perkáta, Dózsa Gy. u. 15/A-15/C)

- Perkátai Faluház (Perkáta, Szabadság tér 11.)

(2) A képviselő-testület biztosítja, hogy a településen a lakosság önszerveződő közösségei megfelelő rendszerességgel és időtartamban vehessék igénybe a színterek szolgáltatásait.

**5. §**

(1) A képviselő-testület a települési könyvtári ellátást a Perkátai Általános Művelődési Központ, József Attila Nagyközségi Könyvtár útján biztosítja.

(2) A könyvtári szolgáltató hely: perkátai Győry-kastély, Perkáta, Dózsa Gy. u. 15/A-15/C.

**6. §**

Az önkormányzat évente az alábbi közművelődési rendezvényeket szervezi:

*a)* Március 15-i Nemzeti ünnep

*b)* Falunap

*c)* Augusztus 20-i Nemzeti Ünnep

*d)* Október 23-i Nemzeti Ünnep

**7. §**

Az önkormányzat a közművelődési feladatai ellátása során együttműködik

*a)* a közművelődési feladatokat is ellátó civil szervezetekkel,

*b)* a közművelődési tevékenységet segítő vállalkozókkal.

**3. A közművelődési feladatellátás finanszírozása**

**8. §**

(1) Az önkormányzat a közművelődéssel és a települési könyvtárral kapcsolatos feladatai ellátásának pénzügyi fedezetét az éves költségvetési rendeletében foglaltak szerint saját költségvetése részeként biztosítja:

*a)* központi közművelődési normatív támogatás,

*b)* saját bevételei, valamint

*c)* pályázati úton elnyert támogatás terhe.

(2) Az önkormányzat e rendeletben meghatározott közművelődési feladatok megvalósítására a Kult. tv. követelményeinek megfelelő jogi személlyel, magánszeméllyel, illetve nem helyi önkormányzati fenntartású intézményekkel és civil szervezetekkel közművelődési megállapodást köthet a törvényben meghatározottak szerint.

(3) Az önkormányzat a közösségi színterek használatát

*a)* térítésmentesen

*aa)* az önkormányzat szervezésében megvalósuló rendezvények,

*ab)* nem vállalkozáson alapuló, önszerveződő civil csoportok – vállalt közösségi céljuk megvalósítása érdekében szervezett rendezvényei,

*ac)* társadalmi célú, a településhez kötődő magánszemélyek nagyobb körét érintő civil (nem családi) rendezvények,

*ad)* egészségügyi intézmények ingyenes lakossági szűréseinek megtartására,

*b)* költségtérítés ellenében biztosítja

*ba)* a helyi lakosok magáncélú rendezvényeinek,

*bb)* magánszemélyek családi rendezvényeinek megtartására.

(4) A térítési díjak mértékét az önkormányzat külön döntésben, képviselő-testületi határozat formájában állapítja meg.

(5) A könyvtári szolgáltató hely használóját ingyenesen illeti meg a Kult. tv. 56. § (5) bekezdése szerinti alapszolgáltatások igénybevétele.

(6) Az önkormányzat mindenkori költségvetési rendeletében – pénzügyi lehetőségei szerint – elkülönített keretet állapíthat meg a tárgyévben rendezendő ünnepségek és helyi rendezvények céljára.

**4. Egyéb rendelkezések**

**9. §**

Az önkormányzat képviselő-testülete a rendeletalkotással kapcsolatos előzetes egyeztetési kötelezettségének eleget tett.

**10. §**

A településen Közművelődési Kerekasztal alakítására vonatkozó kezdeményezés nem történt.

**5. Záró rendelkezések**

**11. §**

Hatályát veszti Perkáta Nagyközség Önkormányzata Képviselő-testületének a helyi közművelődési tevékenységről szóló 33/2015. (XII. 18.) önkormányzati rendelete.

**12. §**

Ez a rendelet 2021. december 9-én lép hatályba.

 Oláh István Dr. Lakos László

 alpolgármester jegyző

***Záradék:***

A rendeletet a Perkátai Polgármesteri Hivatal hirdetőtábláján történő kifüggesztéssel kihirdetem.

Perkáta, 2021. december 08.

Dr. Lakos László

 jegyző